Innledning

I denne artikkelen skal vi gå inn på hvordan leseutviklingen foregår og hvilke utfordringer en elev vil stå overfor i møte med bokstavene. Vi har valgt å utelate skriveutvikling og kun ta for oss leseutvikling. Vi tar utgangspunkt i elever som går i barnehage eller småskole. Deretter forklarer vi forskjellen på normalutvikling og mulige lesevansker uten å gå nærmere inn på elever som har fått en diagnose. Diagnoser stilles som oftest på et senere tidspunkt. Videre går vi inn på aktiviteter som kan legge  til rette for et positivt møte med skriftspråket og forebygging av lesevansker. Vi drøfter deretter årsaken til at noen får slike problemer. Ligger årsakene i individet selv eller i miljøet? Eller kanskje årsakene kan være sammensatte? 

Normal leseutvikling

Normal leseutvikling kan deles inn i ulike stadier. Selv om noen elever hopper over et stadium, mens andre elever stopper opp på et stadium vil utviklingen alltid gå denne veien: 

· På det føralfabetiske stadiet kan det se ut som leseren gjenkjenner ulike ord uten i virkeligheten å gjøre det. Han ”leser” sammenhengen ordet opptrer i, ikke selve ordet.  På dette stadiet kan han visuelt kjenne igjen ulike bokstaver, men han har ennå ikke knekt lesekoden. 

· På det fonologiske stadiet kan leseren bruke bokstaver for å avkode ord, men lesingen går såpass sent og er så oppmerksomhetskrevende at avkodingen går langsomt. Det fører til at leseren får problemer med å både forstå det han leser og å huske det han har lest etterpå. Det er hovedsakelig lesere på dette stadiet vi skal se nærmere på.

· På det ortografisk morfemiske stadiet har leseren sikker ortografisk kunnskap og hurtig og presis ordgjenkjenning. 

Lesing har en teknisk side og en meningsside. Vi kan derfor si at lesing = avkoding X lytteforståelse. For at en elev skal kunne lese, må han kunne avkode de skrevne ordene riktig. Da er det en forutsetning at han er bevisst de ulike lydene i et ord og kan skille dem fra hverandre. I ”sol” har vi for eksempel tre lyder: s-o-l. Dersom nybegynnerleseren står overfor et ord med mange konsonanter etter hverandre kan han få problemer med å både lese og å skrive ordet. En årsak kan være at konsonanter er kortere lyder enn vokaler. I tilegg blir en lyd gjerne uttrykt skriftlig med mange konsonanter etter hverandre. Lyder som ikke har egne bokstaver, for eksempel ”ng” i ”ting”, ”kj”, ”skj” og ”sj” kan være et problem. Konsonanter uttales vanligvis ikke alene når de brukes separat. ”B” blir til ”be” og ”s” blir til ”ess”. For en elev som er i ferd med å knekke lesekoden vil det derfor være en fordel dersom læreren sier ”b” og ikke ”be” når han omtaler selve bokstaven. Alle ord skrives ikke lydrett. Begynnerleseren har få forutsetninger for å vite hvilke ord som skrives med enkel og dobbel konsonant og hvilke ord som skrives med stum bokstav. Dette fører til at han stort sett vil lese teksten nøyaktig slik den er skrevet. Dersom det er mange ord i en tekst og disse ordene ikke skrives slik de uttales, kan han få problemer med forståelsen. Derfor vil det være en fordel å presentere ord som normert skrives slik de uttales. Bokstaver som likner visuelt kan være vanskelige å skille, for eksempel ”b”, ”d” og ”p”. Begynnerleseren løser gjerne dette problemet ved å se ordet i konteksten det står i. Etter en del trening blir det vanligvis lettere å se forskjell på dem. Bokstaver som er vanskelige å høre forskjell på kan være vanskelige å skille, for eksempel ”t” og ”d” eller ”b” og ”p”. Læreren må ta stilling til om det vil være best å presentere disse bokstavene sammen, slik at elevene blir obs på forskjellen mellom dem eller å presentere dem hver for seg, for å unngå at elevene blander dem sammen. 

Forskjell på normal utvikling og mulige lesevansker

Den mentale alderen på elever på småskoletrinnet kan variere med opptil fem år. Derfor kan mye være normal utvikling. Men læreren bør være ekstra oppmerksom på elever som av ulike grunner har dårlig utviklet språk når de begynner på skolen. De kan få problemer med lesing, fordi de har vanskeligheter med å uttale lydene korrekt, sette dem på papiret og skille dem fra hverandre. Dersom tekstene ikke er tilpasset elevens nivå, kan eleven utvikle en uvilje mot å lese, noe som hemmer læringen og kan føre til lesevansker på et senere tidspunkt. 

Hva kan vi forvente av elever i første klasse? 

Når elevene begynner på skolen kan vi forvente at de snakker rent og deltar i ordleker. I løpet av året lærer de noen bokstaver. Noen lærer å lese, men det er ikke nødvendigvis et tegn på begynnende lesevansker hvis noen ikke lærer det. Men dersom en elev i første klasse ikke snakker rent og heller ikke lærer seg noen bokstaver, kan det være et tidlig tegn på begynnende lesevansker.

Hva kan vi forvente av elever i andre klasse?

De fleste elevene i andre klasse kan de fleste bokstavene. I løpet av året knekker de lesekoden, hvis de ikke allerede har gjort det. Det er særlig stor variasjon i utviklingen til elever i andre klasse og mange utviklingstrinn kan være normalt for de ulike elevene. Men generelt kan vi si at en elev bør følges nærmere opp hvis han ikke har lært å lese i løpet av andre klasse. 

Hva kan vi forvente av elever i tredje klasse? 

Elever i tredje klasse skal kunne lese enkle tekster flytende og forstå hva de leser. 

Hva kan vi forvente av elever i fjerde klasse? 

Elever i fjerde klasse leser vanligvis godt og forstår hva de leser. De klarer å skille formlike og lydlike bokstaver. De kan også tilegne seg lærdom fra lesestoffet. Dersom avkodingen går så sent at eleven har problemer med å forstå og å huske hva han leser, må han uansett få oppfølging. 

